ᱥᱟᱨ ᱥᱟᱫᱽᱞᱮ

ᱥᱟᱨ ᱥᱟᱫᱽᱞᱮ ᱫᱚ ᱑᱙᱖᱖ ᱥᱟᱞ ᱨᱮ ᱠᱚᱞᱠᱟᱛᱟ ᱠᱷᱚᱱ ᱩᱪᱷᱟᱹᱱ ᱞᱮᱱ ᱢᱤᱫ ᱧᱩᱛᱩᱢᱟᱱ ᱥᱟᱱᱛᱟᱲᱤ ᱥᱟᱶᱦᱮᱫ ᱯᱟᱛᱷᱟᱢ ᱠᱟᱱᱟ ᱾ ᱱᱚᱣᱟ ᱯᱟᱛᱷᱟᱢ ᱫᱚ ᱛᱟᱭᱚᱢ ᱛᱮ ᱡᱩᱜᱽ ᱥᱤᱨᱤᱡᱚᱞ ᱧᱩᱛᱩᱢ ᱛᱮ ᱩᱪᱷᱟᱹᱱ ᱟᱹᱜᱩ ᱟᱠᱟᱱᱟ ᱾

 ᱱᱟᱜᱟᱢ 
᱑᱙᱖᱕ ᱥᱟᱞ ᱨᱮ ᱡᱷᱟᱨᱠᱷᱚᱸᱰ ᱨᱮᱱᱟᱜ ᱠᱚᱸᱭᱮ ᱟᱨ ᱠᱚᱸᱭᱮ-ᱥᱟᱢᱟᱝ ᱴᱚᱴᱷᱟ ᱥᱟᱶᱛᱮ ᱯᱚᱪᱷᱤᱢ ᱵᱟᱝᱞᱟ ᱨᱮᱱᱟᱜ ᱠᱚᱸᱭᱮ ᱱᱟᱠᱷᱟ ᱠᱷᱚᱱ ᱪᱟᱹᱠᱨᱤ ᱠᱷᱟᱹᱛᱤᱨ ᱠᱚᱞᱠᱟᱛᱟ ᱛᱮ ᱦᱮᱡ ᱟᱠᱟᱱ ᱥᱟᱱᱛᱟᱲ ᱠᱚ ᱢᱤᱫ ᱥᱟᱶ ᱠᱟᱛᱮ ᱥᱟᱱᱛᱟᱲᱤ ᱞᱤᱴᱟᱨᱮᱨᱤ ᱮᱱᱰ ᱠᱟᱞᱪᱟᱨᱟᱞ ᱥᱳᱥᱟᱭᱴᱤ ᱠᱚ ᱵᱮᱱᱟᱣ ᱞᱮᱫᱼᱟ ᱾ ᱱᱚᱣᱟ ᱜᱟᱶᱛᱟ ᱨᱮᱱ ᱰᱷᱮᱨ ᱛᱮᱫ ᱥᱚᱦᱮᱫ ᱠᱚᱫᱚ ᱤᱥᱟᱹᱭ ᱫᱷᱚᱨᱚᱢ ᱨᱮᱱ ᱠᱚ ᱛᱟᱦᱮᱸ ᱠᱟᱱᱟ ᱟᱨ ᱥᱟᱱᱛᱟᱲᱤ ᱯᱟᱹᱨᱥᱤ ᱚᱞ ᱞᱟᱹᱜᱤᱫ ᱨᱳᱢᱟᱱ ᱞᱤᱯᱤ ᱠᱚ ᱵᱮᱵᱷᱟᱨᱮᱫ ᱛᱟᱦᱮᱸᱫ ᱾

 ᱩᱪᱷᱟᱹᱱ ᱟᱨ ᱥᱟᱯᱲᱟᱣ 
᱑᱙᱖᱖ ᱥᱟᱞ ᱨᱮ ᱱᱚᱣᱟ ᱜᱟᱶᱛᱟ ᱯᱟᱦᱴᱟ ᱠᱷᱚᱱ "ᱥᱟᱨ ᱥᱟᱫᱽᱞᱮ" ᱧᱩᱛᱩᱢ ᱛᱮ ᱢᱤᱫ ᱵᱟᱨ ᱪᱟᱸᱫᱚ ᱠᱤᱭᱟᱹ (bi-monthly) ᱥᱟᱶᱦᱮᱫ ᱯᱟᱛᱷᱟᱢ ᱩᱪᱷᱟᱹᱱ ᱮᱛᱚᱦᱚᱵ ᱞᱮᱱᱟ ᱾ ᱱᱚᱣᱟ ᱨᱮᱱ ᱯᱩᱭᱞᱩ ᱥᱟᱯᱲᱟᱣᱤᱡ ᱫᱚ ᱧᱩᱛᱩᱢᱟᱱ ᱥᱟᱶᱦᱮᱫᱤᱭᱟᱹ ᱱᱮᱛᱷᱟᱱᱤᱭᱮᱞ ᱢᱩᱨᱢᱩ ᱠᱚ ᱵᱟᱦᱟᱞ ᱞᱮᱫᱮᱭᱟ ᱾ ᱱᱚᱣᱟ ᱯᱟᱛᱷᱟᱢ ᱫᱚ ᱠᱚᱞᱠᱟᱛᱟ ᱠᱷᱚᱱ ᱜᱮ ᱩᱪᱷᱟᱹᱱᱚᱜ ᱠᱟᱱ ᱛᱟᱦᱮᱸᱫ ᱾

 ᱥᱟᱶᱦᱮᱫ ᱮᱱᱮᱢ 
ᱱᱚᱣᱟ ᱯᱟᱛᱷᱟᱢ ᱨᱮ ᱠᱟᱹᱦᱱᱤ, ᱚᱱᱚᱲᱦᱮ, ᱚᱱᱚᱞ ᱟᱨ ᱱᱟᱱᱟ-ᱦᱩᱱᱟᱹᱨ ᱠᱷᱚᱵᱚᱨ ᱠᱚ ᱩᱪᱷᱟᱹᱱᱚᱜ ᱠᱟᱱ ᱛᱟᱦᱮᱸᱫ ᱾ ᱨᱳᱢᱟᱱ ᱞᱤᱯᱤ ᱵᱮᱵᱷᱟᱨᱤᱡ ᱟᱭᱢᱟ ᱚᱱᱚᱲᱦᱤᱭᱟᱹ ᱟᱨ ᱠᱟᱹᱦᱱᱤ ᱚᱱᱚᱞᱤᱭᱟᱹ ᱠᱚ ᱱᱚᱣᱟ 'ᱥᱟᱨ ᱥᱟᱫᱽᱞᱮ' ᱯᱟᱛᱷᱟᱢ ᱛᱟᱞᱟ ᱛᱮᱜᱮ ᱥᱟᱶᱦᱮᱫ ᱫᱩᱱᱤᱭᱟᱹ ᱨᱮ ᱯᱩᱭᱞᱩ ᱫᱷᱟᱣ ᱠᱚ ᱥᱚᱫᱚᱨ ᱞᱮᱱᱟ ᱾
 ᱧᱩᱛᱩᱢ ᱵᱚᱫᱚᱞ 
ᱞᱮᱛᱟᱲ ᱢᱚᱬᱮ ᱥᱮᱨᱢᱟ ᱩᱪᱷᱟᱹᱱ ᱮᱱ ᱛᱟᱭᱚᱢ 'ᱥᱟᱨ ᱥᱟᱫᱽᱞᱮ' ᱯᱟᱛᱷᱟᱢ ᱨᱮᱱᱟᱜ ᱧᱩᱛᱩᱢ ᱵᱚᱫᱚᱞ ᱠᱟᱛᱮ "ᱡᱩᱜᱽ ᱥᱤᱨᱤᱡᱚᱞ" ᱫᱚᱦᱚ ᱮᱱᱟ ᱾ ᱑᱙᱗᱑ ᱥᱟᱞ ᱨᱮ ᱡᱩᱜᱽ ᱥᱤᱨᱤᱡᱚᱞ ᱯᱩᱭᱞᱩ ᱫᱷᱟᱣ ᱩᱪᱷᱟᱹᱱ ᱞᱮᱱᱟ, ᱡᱟᱦᱟᱸ ᱫᱚ ᱱᱤᱛ ᱦᱚᱸ ᱞᱮᱛᱟᱲ ᱜᱮ ᱩᱪᱷᱟᱹᱱᱚᱜ ᱠᱟᱱᱟ ᱾ ᱡᱩᱜᱽ ᱥᱤᱨᱤᱡᱚᱞ ᱨᱮᱱ ᱯᱩᱭᱞᱩ ᱥᱟᱯᱲᱟᱣᱤᱡ ᱦᱚᱸ ᱱᱟᱛᱷᱟᱱᱤᱭᱮᱞ ᱢᱩᱨᱢᱩ ᱜᱮ ᱛᱟᱦᱮᱸ ᱠᱟᱱᱟᱭ ᱾

ᱵᱟᱨᱦᱮ ᱡᱚᱱᱚᱲ
ᱛᱷᱚᱠ: ᱯᱟᱛᱷᱟᱢ
ᱛᱷᱚᱠ: ᱥᱟᱱᱛᱟᱲᱤ ᱯᱟᱛᱷᱟᱢ
ᱛᱷᱚᱠ: ᱥᱟᱶᱦᱮᱫ
ᱛᱷᱚᱠ: ᱥᱟᱱᱛᱟᱲᱤ ᱥᱟᱶᱦᱮᱫ
ᱛᱷᱚᱠ: ᱥᱟᱶᱦᱮᱫ ᱯᱟᱛᱷᱟᱢ
ᱛᱷᱚᱠ: ᱥᱟᱱᱛᱟᱲᱤ ᱥᱟᱶᱦᱮᱫ ᱯᱟᱛᱷᱟᱢ
ᱛᱷᱚᱠ: ᱨᱳᱢᱟᱱ ᱪᱤᱠᱤ ᱛᱮ ᱯᱟᱨᱥᱟᱞ ᱥᱟᱱᱛᱟᱲᱤ ᱯᱟᱛᱷᱟᱢ
ᱛᱷᱚᱠ:᱑᱙᱖᱖ ᱨᱮ ᱮᱦᱚᱵ ᱟᱠᱟᱱ ᱥᱟᱱᱛᱟᱲᱤ ᱯᱟᱛᱷᱟᱢ

 ᱥᱟᱹᱠᱷᱭᱟᱹᱛ